
הכנסת העשרים
מושב שני
<פרוטוקול מס' 285>
מישיבת ועדת החוקה, חוק ומשפט
יום שני, י"ג בחשון התשע"ז (14 בנובמבר 2016), שעה 13:00
<סדר היום:>
<1. הצעת חוק העונשין (תיקון מס' 129), התשע"ו-2016 (מ/1079)>
<2. הצעת חוק העונשין (תיקון – החמרת הענישה לגבי קבלת שירותי זנות מקטין) התשע"ו-2016 (פ/2548/20), של חה"כ יפעת שאשא-ביטון, רועי פולקמן, מירב בן ארי, טלי פלוסקוב, יעקב מרגי, אלי אלאלוף, יואב קיש, נורית קורן, אברהם דיכטר>
נכחו:

<חברי הוועדה:> 
ניסן סלומינסקי – היו"ר

ענת ברקו

מיכל רוזין

חברי הכנסת:

יפעת שאשא-ביטון
<מוזמנים:> 
	עו"ד נעה לוזנר
	–
	ייעוץ וחקיקה, משרד המשפטים

	עו"ד יפעת רווה
	–
	ייעוץ וחקיקה, משרד המשפטים

	בת חן חדד
	–
	מתמחה, משרד המשפטים

	נטע ששון
	–
	מתמחה, משרד המשפטים

	עו"ד רחל זוארץ לוי
	–
	פרקליטה, פרקליטות המדינה

	אסתר שדה
	–
	סגנית מנהלת שירות המבחן למבוגרים, משרד הרווחה והשירותים החברתיים

	עו"ד אודיה איפרגן
	–
	הלשכה המשפטית, משרד הרווחה והשירותים החברתיים

	רפ"ק ליאת לב
	–
	ייעוץ וחקיקה נוער, אח"מ, המשרד לביטחון הפנים

	בוסנה מהרט דסה
	–
	עוזרת יועמ"ש המשרד לביטחון הפנים, המשרד לביטחון הפנים

	עו"ד רחלי הכהן
	–
	המועצה לשלום הילד

	עו"ד ליאת קליין
	–
	היועצת המשפטית, איגוד מרכזי הסיוע

	עו"ד פנחס מיכאלי
	–
	הפורום הפלילי, לשכת עורכי הדין

	עו"ד סוזי עוזסיני ארניה
	–
	הפורום הפלילי, לשכת עורכי הדין

	עו"ד ערן זמיר
	–
	הפורום הפלילי, לשכת עורכי הדין



<ייעוץ משפטי:>
נועה ברודסקי לוי
<מנהל הוועדה:>
אסף פרידמן
<רישום פרלמנטרי:>
יעקב סימן טוב
<הצעת חוק העונשין (תיקון מס' 129) התשע"ו-2016>
<הצעת חוק העונשין (תיקון – החמרת הענישה לגבי קבלת שירותי זנות מקטין) התשע"ו-2016>
<היו"ר ניסן סלומינסקי:>
טוב, רבותיי, צהריים טובים. יש לנו כאן הצעת חוק שעל פניה היא נראית מכובדת וטובה. אז אנחנו נשמע אם יש הערות והתנגדויות לנושא הזה.

מי תציג את הצעת החוק?

<נעה לוזנר:>
שלום. עורכת הדין נועה לוזנר, ייעוץ וחקיקה פלילית, משרד המשפטים.

אז הצעת החוק הממשלתית שאנחנו מדברים עליה היום מבקשת להחמיר את הענישה בצד העבירה של צריכת שירותי זנות. הצעת החוק כוללת שני חלקים. לחלק הראשון אני אתייחס, ואחר כך עורכת הדין יפעת רווה תתייחס. אז החלק הראשון הוא תיקון לחוק העונשין. במסגרתו מוצע להחמיר את הענישה בצד העבירה של צריכת שירותי זנות מקטין, כך שהעונש יוחמר משלוש שנות מאסר לחמש שנות מאסר, והיא תהווה עבירת פשע.
החמרת הענישה גם עולה בקנה אחד עם מדרג הענישה שקיים היום בעבירות של זנות בקטינים, במובן זה שהעונש המוחמר יבטא את החומרה שבצד העבירה. ועם זאת, עדיין יהיה נמוך יותר מהעונש שבצד עבירות של סרסרות קטינים או הבאת קטין לידי מעשה או עיסוק בזנות, שהעונש בצד העבירות האלה עומד עד שבע שנות מאסר. ההחמרה גם תואמת המלצות שישראל קיבלה מהוועדה לבחינת יישום הפרוטוקול האופציונלי בדבר זכויות הילד, ועולה בקנה אחד עם אמנות וסטנדרטים בין-לאומיים. ואני אציין שהצעת החוק הפרטית של חברת הכנסת יפעת שאשא-ביטון, בעצם זהה בחלק הזה, וההחלטה הייתה שהיא תוכפף, בהסכמתה של חברת הכנסת, להצעת החוק הממשלתית.

<יפעת שאשא ביטון (כולנו):>
נכון.

<נעה לוזנר:>
והצעת החוק הממשלתית כוללת חלק נוסף, שעורכת הדין יפעת רווה, גם מאותה מחלקה - - -

<היו"ר ניסן סלומינסקי:>
להסביר. אז אולי מעבר, תגידו למי שלא מכיר את זה, מה בדיוק אנחנו? על מה אנחנו מדברים? אנחנו מבינים שאנחנו רוצים להגדיל את העונש משלוש שנים לחמש שנים. על איזו סיטואציה?  

<נעה לוזנר:>
העבירה היא עבירה של לקוחו של קטין. זאת אומרת, מי שמקבל שירותי זנות מקטין. אין בחוק העונשין הגדרה לזנות היום.

אני אציין גם עוד משהו שלא ציינתי עד עכשיו: העמדה לדין בעבירה של צריכת שירותי זנות מקטין יכולה לבוא יחד, בנסיבות המתאימות, עם העמדה לדין בעבירות מין שיכול להיות שמתקיימות. זאת אומרת, זה יכול להיות גם אינוס או בעילה אסורה או מעשה מגונה.

<היו"ר ניסן סלומינסקי:>
עוד פעם: אני מרגיש שאת מדברת על שני דברים - - -. כאילו שתי עבירות.    
<נעה לוזנר:>
מה חסר?

<היו"ר ניסן סלומינסקי:>
כלומר, מה קורה פה? נניח, יש קטין או קטינה. מה זה הגיל של קטין?

<קריאה:>
18.

<יפעת שאשא ביטון (כולנו):>
מתחת ל-18.

<נעה לוזנר:>
19.

<היו"ר ניסן סלומינסקי:>
עד גיל 18, כן? עכשיו, מה קורה? מישהו מקיים איתה יחסים.

<יפעת שאשא ביטון (כולנו):>
איתה או איתו.

<היו"ר ניסן סלומינסקי:>
כן. בוא נדבר רק קטין, אבל זה יכול להיות קטין או קטינה.

הוא מועד נניח לזנות, ומישהו בא ומקיים איתו יחסים? זו הסיטואציה שעליה אנחנו מדברים?

<יפעת שאשא ביטון (כולנו):>
הוא מקיים יחסים תמורת - - -

<נעה לוזנר:>
תמורת - - -

<ליאת קליין:>
תמורת אתנן.

<יפעת רווה:>
- - -

<היו"ר ניסן סלומינסקי:>
ובגין קיום היחסים אני מעניש אותו או בגין זה שזה - - -? על מה אני מעניש אותו? 

<נעה לוזנר:>
שהוא צרך מקטין שירותי זנות בתשלום.

<היו"ר ניסן סלומינסקי:>
הבנתי. וחוץ מזה גם יש איסור לקיים. נניח, אם הקטינה בת עשר, אז יש גם איסור, בלי קשר לזה.

<יפעת שאשא ביטון (כולנו):>
נכון.

<קריאה:>
נכון.

<נועה ברודסקי לוי:>
זה אינוס. כן.

<יפעת שאשא ביטון (כולנו):>
ברור. זה אינוס. זה מתווסף.

<נועה ברודסקי לוי:>
- - - מקבוצת גיל 14 – עבירה של אינוס.

<היו"ר ניסן סלומינסקי:>
ושניהם, בדרך כלל, צריכים להגיע ביחד. כי אם הוא שילם כסף ולא קיים יחסים, אז אני מניח שהעבירה הראשונה שאנחנו מדברים עליה גם כן לא קיימת. זה לא צריכת זנות, נכון?

<מיכל רוזין (מרצ):>
מה זאת אומרת?

<יפעת שאשא ביטון (כולנו):>
מה זה שילם כסף ולא - - -?

<היו"ר ניסן סלומינסקי:>
אני שואל: האם שתי העבירות האלה חייבות להתקיים ביחד?

<יפעת רווה:>
לא בהכרח.

<נעה לוזנר:>
לא בהכרח. יכולים להיות מצבים - - -

<היו"ר ניסן סלומינסקי:>
נניח, מישהי צעירה, בת 12-11, לא משנה, ומישהו בא וצורך מין ממנה ולא מקיים יחסים. הוא עובר עבירה או לא?
<יפעת שאשא ביטון (כולנו):>
בכל מקרה - - -

<נועה ברודסקי לוי:>
עד גיל 14 יש כאן עבירה. זאת אומרת, על יחסי מין עד גיל 14 זה אינוס בכל מקרה. ואם זה פחות: אם לא מקיימים יחסי מין וזה משהו פחות מזה, אז זה מעשים מגונים.

<היו"ר ניסן סלומינסקי:>
מעשים מגונים.

<נועה ברודסקי לוי:>
כן.

<קריאה:>
כן.

<נועה ברודסקי לוי:>
או יש - - -

<היו"ר ניסן סלומינסקי:>
ומה זו העבירה שאנחנו מדברים עליה?

<יפעת שאשא ביטון (כולנו):>
שניהם תמורת יחסי המין.

<נועה ברודסקי לוי:>
- - - זה יכול להיות - - -
<היו"ר ניסן סלומינסקי:>
מה העבירה שאנחנו מדברים? מה העבירה שאנחנו מדברים - - -?

<קריאה:>
אין, אין הגדרה - - -

<נועה ברודסקי לוי:>
- - -

<היו"ר ניסן סלומינסקי:>
היועצת המשפטית נועה ברודסקי לוי, תנסי להסביר לי מה אני מוסיף. יש עבירה שאסור לקיים יחסים עם קטין.

<יפעת רווה:>
לא עם כל קטין.

<היו"ר ניסן סלומינסקי:>
ודבר שני, אם לא יחסים, אז - - -

<נועה ברודסקי לוי:>
מעשים מגונים.

<היו"ר ניסן סלומינסקי:>
מעשים מגונים. זה קיים. זה לא קשור לפה?

<נעה לוזנר:>
זה יכול לבוא יחד עם זה.

<היו"ר ניסן סלומינסקי:>
זה שאני אומר.

<יפעת שאשא ביטון (כולנו):>
הוא יכול להתווסף.

<היו"ר ניסן סלומינסקי:>
אז מה אנחנו עכשיו אומרים? כי מעבר לנושא של קיום היחסים, נניח יש עוד עבירה. מהי העבירה  השנייה?

<נעה לוזנר:>
צריכת שירותי הזנות בתשלום. על הסיטואציה שבה אתה משלם - - -

<היו"ר ניסן סלומינסקי:>
בגלל שזה בתשלום.

<נועה ברודסקי לוי:>
ומקטין.

<יפעת רווה:>
כן.

<נעה לוזנר:>
ומקטין. כן.

<יפעת רווה:>
כן. 

<היו"ר ניסן סלומינסקי:>
זה רק אם זה בתשלום?

<נעה לוזנר:>
כן.

<יפעת רווה:>
אין איסור מוחלט על יחסי מין עם קטין. שמעל לגילאים מסוימים זה לגיטימי, זה בסדר. זה אולי חברתית אפשר לבקר או לא לבקר, אבל זה לא אסור בחוק. אבל אז צריכת שירותי זנות – זה מה שאסור פה.

<ליאת קליין:>
- - - העבירה קיימת - - -

<יפעת שאשא ביטון (כולנו):>
ברשותך, כבוד היושב ראש, אני אעשה לך את זה פשוט.

<היו"ר ניסן סלומינסקי:>
אני אתן לך, אני אתן לך, אני אתן לך עוד מעט לדבר.

<יפעת שאשא ביטון (כולנו):>
אבל אני רוצה לפשט את זה, כי אני לא מצליחה להבין לאן הדיון הולך. אני אתן לך דוגמה. השבוע, אגב, אני מקיימת סיור זנות בתל אביב, לפגוש את אותן נערות. שהן נמצאות שם כביכול מרצון. בסדר? הן נמצאות שם. הן כביכול רוצות למכור את השירותים שלהן. יבוא בן-אדם, בצורה לגיטימית, יגיד: היא רוצה, היא פה, אני באתי בשביל זה, משלם לה כסף. עשה את שלו, נכון? מבחינתנו, זו עבירה שעד היום היה בצידה שלוש שנות מאסר, והיום אנחנו רוצים - - -

<היו"ר ניסן סלומינסקי:>
אבל מה העבירה? מה שאני שואל: העבירה היא בגלל צריכת זנות?      

<יפעת שאשא ביטון (כולנו):>
כן. מקטין.

<היו"ר ניסן סלומינסקי:>
מקטין.

<יפעת שאשא ביטון (כולנו):>
נקודה. כן.

<ליאת קליין:>
העבירה קיימת - - -

<היו"ר ניסן סלומינסקי:>
אז זו עבירה אחת רק.

אני שואל: עצם היחסים עם קטין זו עבירה, נכון? כשלעצמם.

<קריאה:>
נכון.

<יפעת שאשא ביטון (כולנו):>
נכון. וזה מתווסף לזה.

<היו"ר ניסן סלומינסקי:>
ועל זה אני מוסיף עבירה נוספת.

<יפעת שאשא ביטון (כולנו):>
נכון.

<היו"ר ניסן סלומינסקי:>
כלומר, יש כאן שתי עבירות באותו רגע - - -

<יפעת שאשא ביטון (כולנו):>
נכון.

<נועה ברודסקי לוי:>
נכון, אבל תלוי בנסיבות. כי מדובר, לדוגמה, על קטין מעל גיל 16, אז אין איסור בחוק. אלא אם כן, כמובן, זה בכפייה או יחסי מרות, - - -, חינוך, - - -, ואז יש עבירה. אבל אם אין; אם זה מעל גיל 16 ובהסכמה מלאה לכאורה, אז אין עבירת מין, אלא יש רק את העניין של שירותי זנות מקטין.

<היו"ר ניסן סלומינסקי:>
אז לאט-לאט אנחנו מתחילים לברר את זה, שאם זה קטין מתחת ל-16, אז יהיה גם את העבירה של צריכה. וחוץ מזה, יש את העבירה שלעצמה, - -

<יפעת שאשא ביטון (כולנו):>
בעילה אסורה.

<היו"ר ניסן סלומינסקי:>
- - על בעילה אסורה או התנהלות אסורה.

<נועה ברודסקי לוי:>
נכון. עד 14 זה אינוס או מעשה סדום או מעשים מגונים. בין 14 ל-16 זה בעילה אסורה בהסכמה. כמובן, רק אם יש הסכמה. ומעל 16 זה בהסכמת - - -

<היו"ר ניסן סלומינסקי:>
עכשיו, בין 16 ל-18 אין את כל זה, כי אז זה מותר פורמלית. 

<נועה ברודסקי לוי:>
- - - תלוי בנסיבות בגדול, אבל כן.

<יפעת שאשא ביטון (כולנו):>
תלוי בגיל.

<היו"ר ניסן סלומינסקי:>
אם בהסכמה אז מותר. אבל כן תישאר ההבהרה שאנחנו מדברים על צריכת זנות.

<קריאה:>
כן. צריכת - - -

<נועה ברודסקי לוי:>
נכון.

<ליאת קליין:>
היום בין 14 ו-16 - - -

<נעה לוזנר:>
מעשה מגונה.

<היו"ר ניסן סלומינסקי:>
ומה ההגדרה של זנות? 

<נועה ברודסקי לוי:>
אין הגדרה בחוק.

<היו"ר ניסן סלומינסקי:>
שתמורת כסף היא עושה את זה?
<נעה לוזנר:>
הפסיקה - - -

<נועה ברודסקי לוי:>
נכון. אז הפסיקה - - - 

<נעה לוזנר:>
הפסיקה אמרה שזנות זה מעשה שנעשה לסיפוק היצר המיני תמורת תשלום.

<היו"ר ניסן סלומינסקי:>
אז בואו ניקח סתם. רק אני שואל כי אני - - -. נניח יש מישהי שהיא לא עוסקת בזנות. יש לה אפילו ידיד. אבל הידיד הזה, כל פעם, תמורת זה שהם מקיימים יחסים, הוא משלם לה.

<נועה ברודסקי לוי:>
זה צריכת שירותי זנות. 

<היו"ר ניסן סלומינסקי:>
זה נקרא צריכת שירותי זנות?

<נועה ברודסקי לוי:>
כן. כן. כן.
<היו"ר ניסן סלומינסקי:>
כן?

<נועה ברודסקי לוי:>
כן. כן. זה צריכת שירותי זנות.

<קריאה:>
זנות לכל דבר - - -

<היו"ר ניסן סלומינסקי:>
הבנתי. ואם הוא לא ישלם לה, זה בסדר. כלומר, מבחינת - - -

<נועה ברודסקי לוי:>
עוד פעם: תלוי - - - כמובן - - - בהסכמה - - -

<קריאות:>
- - -

<קריאה:>
תלוי - - -

<יפעת רווה:>
צריך - - - יחסי מרות - - -

<יפעת שאשא ביטון (כולנו):>
גם אם הוא נותן לה ג'ינס תמורת יחסי מין זו זנות.

<היו"ר ניסן סלומינסקי:>
אמרתי: בין 16 ל-18. יש הסכמה, יש הכול.

<נועה ברודסקי לוי:>
- - - מרות. כן.
<יפעת רווה:>
- - - יחסי מרות.

<היו"ר ניסן סלומינסקי:>
כן. בסדר. אמרתי לכל הדברים האלו. זאת אומרת, עצם זה שהוא משלם - - -
<נועה ברודסקי לוי:>
לא. עצם קבלת שירותי הזנות - - -, זו עבירה בפני עצמה.

<יפעת רווה:>
או טובת הנאה.

<היו"ר ניסן סלומינסקי:>
כי מה שקורה היום, הרבה פעמים, אז צריכים לראות אם זה נכנס. אדם לא משלם כסף. הוא נותן מתנות - - -

<יפעת שאשא ביטון (כולנו):>
זו זנות לכל דבר. הנערות צריכות לדעת.

<היו"ר ניסן סלומינסקי:>
וזה מה שקורה הרבה פעמים. זה נחשב גם כן כזנות?

<יפעת שאשא ביטון (כולנו):>
חד משמעית, כן - - -

<נועה ברודסקי לוי:>
זה יכול להיחשב. עד כמה אוכפים? אפשר לשמוע פה ממשרד המשפטים.

<היו"ר ניסן סלומינסקי:>
זה גבולי. גבולי.

<מיכל רוזין (מרצ):>
תלוי גם בפער הגילאים. אם בא בחור בן 17 וחצי לילדה בת 14, אני מניחה שבית המשפט יתייחס אחרת מאשר ילדה בת 14 מול גבר בן 40.

<היו"ר ניסן סלומינסקי:>
אבל אם נניח היא בת 17, והוא בן 30, 40. הוא נותן לה מתנות, נותן לה - - -

<יפעת שאשא ביטון (כולנו):>
פה זה כבר עבודה חברתית - - - צריכות להבין - - -

<מיכל רוזין (מרצ):>
קודם כל, מערכת יחסים שבה הגבר קונה לאישה או הפוך מתנות, נחשבת לזנות. כאשר מערכת היחסים מתבססת על מין תמורת מתנות כלשהן, בין אם הוא קונה לה שמלות ובין אם הוא נותן לה כסף – זו זנות.  

<היו"ר ניסן סלומינסקי:>
זה חבל דק. הבנתי.

<נועה ברודסקי לוי:>
תלוי בנסיבות, וכמובן - - -

<היו"ר ניסן סלומינסקי:>
בסדר. והבקשה היא להגדיל את זה, להגדיל את זה משלוש שנים לחמש שנים.

<נועה ברודסקי לוי:>
נכון.

<היו"ר ניסן סלומינסקי:>
הבנתי.

<מיכל רוזין (מרצ):>
כדי להרתיע.

<נעה לוזנר:>
רק רציתי להזכיר שיש להצעת החוק עוד חלק.

<היו"ר ניסן סלומינסקי:>
כן.

<נעה לוזנר:>
עורכת הדין יפעת רווה תציג אותו.

<יפעת רווה:>
תיקון עקיף לחוק לתיקון סדרי הדין (חקירת עדים). היום יש נסיבות, גם - - -
<היו"ר ניסן סלומינסקי:>
היכולת של קטין להעיד. אוקיי.

<יפעת רווה:>
כן. להעיד שלא בפני הנאשם. היום כבר קיים ההסדר הזה לגבי מגוון מסוים של עבירות: עבירות אלימות ומין בעיקר. ההיגיון הוא אותו היגיון גם לגבי הסעיף הזה. זה גם תואם אמנות בינלאומיות - - -
<היו"ר ניסן סלומינסקי:>
בסיטואציה הזאת, מי יושב בחדר השני – הקטין או הנאשם? כלומר, אנחנו מבינים שלא מפגישים אותם ביחד וכולי. השאלה: מי יושב בחדר - - -?

<יפעת רווה:>
זו שאלה של פרקטיקה.

<היו"ר ניסן סלומינסקי:>
סתם אני שואל איך זה הולך.

<יפעת רווה:>
החוק מאפשר ככה ומאפשר ככה. והנה, - - - נמצאת ותגיד איך בפועל. מה בית המשפט בוחר לעשות בפועל.

<רחל זוארץ לוי:>
בדרך כלל, הנאשם הוא זה שרואה, צופה בדיון בטלוויזיה במעגל סגור מחוץ לאולם. כי בכל זאת   - - - 

<היו"ר ניסן סלומינסקי:>
כן. והקטין הוא זה שמעיד בפני שופט.

<רחל זוארץ לוי:>
הקטין מעיד, ויש את עורכי הדין של הצדדים ואת הרכב השופטים או את השופט, ולכן - - -

<היו"ר ניסן סלומינסקי:>
הבנתי.

<נועה ברודסקי לוי:>
כך זה אמור להיות. לצערנו, הרבה פעמים, בגלל בעיות במערכת, הטלפון היה סגור וכאלו דברים, עושים כל מיני דרכים אחרות. אם זה מאחורי פרגוד וכל מיני - - - כאלה, שלצערנו הם הרבה פחות - - -

<יפעת רווה:>
- - -

<מיכל רוזין (מרצ):>
אני פשוט רוצה להעיר. אני גם מתנצלת שאני יוצאת קודם. קודם כל, ברור שאני בעד הצעת החוק וכל הצעת חוק. אני גם בעד, כמובן, חוק הפללת לקוחות, שלצערי משרד המשפטים מתמהמה איתו, שיאסור בכלל על צריכת זנות. אבל אני רוצה באמת לומר שתי הערות. ואני מיידעת אותך גם, אדוני היושב ראש, שאנחנו נקיים על זה דיון מאוד גדול, פה, בוועדה, על הנושאים, הסוגיות התקציביות. אנחנו מחוקקים חוקים נפלאים, והשאלה תמיד, לצד החוקים האלה, היא האכיפה. אכיפה אומרת תקנים, אכיפה אומרת תקציב, אכיפה אומרת שעם כל הכבוד לזה שהגדלנו משלוש שנים לחמש שנים, שוב אנחנו לא שומעים פה את הרשויות שבאות ולא נותנות לנו סקירה כמה באת הועמדו לדין, הוגשו כתבי אישום, נעצרו על צריכת שירותי זנות מקטינים. אנחנו לא שומעים פה את הנתונים סביב החוק. אני יודעת שאצלך בוועדה אכן שומעים, אבל סביב החוק. הדברים האלה חשובים. האם יש מספיק אכיפה? האם יש כוח שיטור מספיק שעוסק בזה? למיטב ידיעתי, לא. אז זה טוב שאנחנו מעבירים מסר, ואני בעד הצעת החוק לחלוטין.

הדבר השני זה הנושא של העדה של קטינים. גם בעניין הזה אתה הסמכת אותי לדון באכיפה ובעצם ביישום כל החוקים הנפלאים של נפגעי עבירה שאנחנו מקדמים פה. אנחנו רואים חוסרים עצומים בתקציב. בתי משפט שבהם אין יכולת לקטינים להעיד דרך טלוויזיה במעגל סגור, באמת, ותקציבים כל כך נמוכים - - -
<יפעת שאשא ביטון (כולנו):>
אנחנו מקדמים חקיקה. עולה להצבעה השבוע חקיקה שמסדירה את כל נושא העדת קטינים בבתי המשפט.
<מיכל רוזין (מרצ):>
כן, הכול מצוין, רק אין תקציב בצידה. ולצערי הרב, אנחנו היום בדיוני התקציבים. זו אחת הסוגיות שאנחנו צריכים לדון בהם. אנחנו מחוקקים נפלא. אם אין תקציבים שיועדו בדיוק לדברים האלה, אז החקיקה תהיה נהדרת, אבל היא תישאר כתובה על הנייר. אני פשוט אומרת, באתי ליידע אותך: זה אחד הנושאים שאנחנו נעלה פה. יש עוד נושאים: כמו פיקוח על פדופילים, עברייני מין. שיש חסר גדול בתקינה ותקציב. אני חושבת שגם אתה צריך להידרש לנושא ולדרוש דרישות תקציביות.

<היו"ר ניסן סלומינסקי:>
אז קודם כל, את צודקת. אנחנו עכשיו נתקלים – השבוע וגם בשבוע הבא – בשני חוקים חשובים שהעברנו. אחד זה הכשרות המשפטית והאפוטרופסות. ומתברר שהעלויות שלהם, לממש את מה שהם היו צריכים לעשות עוד לפני שחידשנו את החוק: לראות, לשמוע את האיש לפני שקובעים לו אפוטרופוס וכולי – לא מתממש. וכדי לעשות את זה צריכים; לפחות משרד הרווחה והשירותים החברתיים טוען לעוד 140 תקנים. משרד האוצר אומר: השתגעתם? וזה עוד לפני. עכשיו. החוק שלנו - - - עוד יותר. זה דבר אחד. אז זה, כאן גם יש.

הדבר השני זה הנושא של סכסוכי משפחה. גם שם נתקלים בבעיות כספיות במימוש של זה. זאת אומרת, יש את התופעה, ואת צודקת, יש את התופעה הזאת שאנחנו מחוקקים והחוקים עוברים בהסכמה של משרד האוצר.

<מיכל רוזין (מרצ):>
מחמירים ענישה וזה מבורך. רק צריך תקציב.

<היו"ר ניסן סלומינסקי:>
זאת אומרת, משרד האוצר לא מתנגד בהתחלה. כשמגיע למימוש, פתאום אנחנו מתחילים לראות. אחד מהם צריך להיות נידון מחר, אלא אם כן אני אבטל את הישיבה של חוק הכשרות המשפטית והאפוטרופסות, כי רציתי שמנכ"ל משרד האוצר או לפחות מר אמיר לוי יבואו כדי להסביר, וכרגע אני לא רואה שהם מתכוונים להגיע. אז אנחנו צריכים לשקול מה לעשות. חשבתי גם אפילו על האפשרות שאם לא יתממש, אולי שהוועדה כוועדה תגיש בג"ץ נגד משרד האוצר. זה נראה משהו הזוי, לא? 

<יפעת שאשא ביטון (כולנו):>
אני לא - - -

<היו"ר ניסן סלומינסקי:>
אבל יכול להיות שאם אנחנו נראה שזה לא מתממש, כי זה לא יכול להיות שאנחנו נחוקק חוקים על דעת כולם, פה אחד בכנסת. בוועדה ובכנסת; וכשמגיעים למימוש, פתאום מתחילים - - -. צריך לעשות לזה סוף.
אז את מוסיפה לי עוד מצבים שמחוקקים. בסדר.

<יפעת שאשא ביטון (כולנו):>
כבוד היושב ראש, בסוגיה שנמצאת פה על סדר היום, אני חושבת שעוד לפני העניין של הכסף, אנחנו מדברים על אלה שכבר נמצאים בבית המשפט, כבר מגיעים לבית המשפט, כבר יש פסיקה לגביהם. אז אנחנו יודעים שהיום מקלים ראש. אגב, לא רק במקרים של זנות. גם במקרים אחרים. ואנחנו דורשים החמרה. זה עוד לפני שאנחנו מדברים על תקציבים נוספים ועל אכיפה נוספת ועל בדיקה של כמה מגיעים.

<היו"ר ניסן סלומינסקי:>
לא, לא. זה שני דברים. היא העירה הערה - - -

<יפעת שאשא ביטון (כולנו):>
אז כן. בגלל שזה שני דברים, נראה לי שאנחנו מתחילים את הדיון בחוק וכל פעם סוטים - - -

<היו"ר ניסן סלומינסקי:>
לא, לא. זה בסדר שאנחנו אומרים את זה, כי צריכים לדעת שאנחנו נחוקק.

<יפעת שאשא ביטון (כולנו):>
שבתי המשפט – במקום שלוש שנים, ייתנו חמש שנים.

<מיכל רוזין (מרצ):>
כן, אבל הם צריכים להגיע לבתי המשפט.

<היו"ר ניסן סלומינסקי:>
ואם בסוף לא יהיה מי שיממש, נצא בתחושה טובה, אבל בסוף - - - יתממש.

<מיכל רוזין (מרצ):>
מישהו צריך לעצור אותם כדי שהם יגיעו בסוף לבתי המשפט. 

<היו"ר ניסן סלומינסקי:>
כן, אחרת הם לא יגיעו. ואם יגיעו והקטין לא יוכל להעיד, כי לא תהיה מערכת ולא יהיה זה, זה גם כן.

כן.

<ליאת קליין:>
טוב. אני רוצה להגיד שני דברים. אני אתחיל מהדבר הפשוט של לברך על הצעת החוק הזאת. אז התחלתי מלברך, שזה אולי באמת הדבר הכי חשוב. אנחנו ככה בדיאלוג גם עם משרד המשפטים כבר מהכנסת ה-18, לדעתי, על הנושא הזה של הצורך אולי להביא להחמרת הענישה. אז אנחנו מברכות את חברת הכנסת יפעת שאשא-ביטון על ההצעה הפרטית, וכמובן את משרד המשפטים על ההצעה הממשלתית ועל זה שזה קרה.

אני רוצה להגיד משהו, קודם כל על התיקון הזה. ככה שאלת: מה אנחנו בעצם מחדשים פה? ואני יכולה להגיד, לא בשפה משפטית של מה אנחנו מתקנים, אלא מה שאנחנו פוגשות. וזה יותר ויותר פניות לקווים של מרכזי הסיוע של נערות צעירות, של ילדות. ממש ילדות קטנות. תופעה הולכת וגדלה של נערות. שזה מתחיל, יכול להיות, ממערכת יחסים מאוד קטנה שבאה, בדרך כלל, נערות במצוקה כלכלית שאין להן יכולת - - -

<היו"ר ניסן סלומינסקי:>
אז בדרך כלל הן מופעלות על ידי סרסור שעושה את זה או ש-?

<ליאת קליין:>
אני מדברת עוד הרבה לפני הסרסור בשלב הראשון, של נערות שאין להן כסף, שמגיעות ממשפחות במצוקה הרבה פעמים. אחת הדרכים שלהן לשרוד, הן מגיעות והן נותנות שירותי מין או מוכרות את הגוף שלהן או איך שלא נדבר על זה בשפה מכובסת, בשביל לקבל בשלב הראשון אפילו ג'ינסים ומתנות ודברים בסיסיים כדי שהן יוכלו להסתדר, וככה הן מתנהלות. ולאט לאט אנחנו רואות את הנערות האלה נכנסות למעגל הזנות, וזה הופך להיות יותר ויותר מסחרי. והנשים האלה, הנערות האלה, גדלות לתוך מעגל הזנות, שמאוד מאוד קשה לצאת, והנזקים הם מאוד-מאוד גדולים.

אז התופעה הזאת היא תופעה הולכת וגדלה, ממה שאנחנו רואות בקווים שלנו, והיא תופעה שצריך להילחם בה. והחמרת הענישה היא חשובה לא רק בגלל השאלה הסמנטית של שלוש שנים או חמש שנים. אלא שעד היום זאת הייתה עבירת עוון. עכשיו, זאת הופכת להיות עבירת פשע, כי זאת עבירת פשע. זאת עבירה שהיא חמורה. ויש לדבר הזה גם משמעות הצהרתית וגם משמעות באמת אולי רלוונטית של ענישה. ואני גם מקווה, ככה בהתאם, ברוח הדברים שחברת הכנסת מיכל רוזין אמרה, שבאמת העובדה שזאת עבירה – סליחה על הביטוי הלא פופולרי שאני אומרת, אבל תג המחיר יותר גבוה על עבירות בנוסח הזה, אז גם יוקצו לזה יותר תקנים וייראו בזה חשיבות יותר גדולה בכל הרשויות בטיפול של הדבר הזה. כי צריך לטפל בזה יותר.

הדבר השני זו איזושהי בקשה, פנייה שלנו. אנחנו פנינו למשרד המשפטים. פנינו על זה בעבר, אבל אני אגיד ברמת ההגינות שפנינו על זה שוב ב-24 השעות האחרונות. טיפונת מאוחר, אבל זה חשוב. אנחנו מתקנים את החוק הזה שיש לו חשיבות רבה, אבל משהו אחד חסר לדעתנו בתיקון הזה, וזה קשור לחוק זכויות נפגעי עבירה. חוק זכויות נפגעי עבירה קובע סל זכויות, נכון להיום, לכל נפגעי העבירות. נפגעי העבירות באשר הם. זה יכול להיות עבירה של שוד או גניבה, פריצה לרכב. בכל סוגי העבירות נותן להם זכות, בעיקר ליידוע, על מה שקורה בהליך.

יש קבוצה מיוחדת של עבירות, שזה עבירות המין ועבירות האלימות החמורה, שמקבלות, בצד הזכויות הרגילות, קבוצה נוספת של זכויות. שוב, מדובר בזכויות מאוד מסוימות. אחת מהן, הרלוונטית שבהן, בתוך עבירות המין, זו היכולת לבחור את מין החוקר. שזאת תהיה חוקרת שתחקור את אותה אישה, את אותה נערה. זה תיקון שתיקנו פה, בוועדה הזאת, בכנסת הקודמת, שמאפשרת - - -

<היו"ר ניסן סלומינסקי:>
שמה? שהיכולת - - -

<ליאת קליין:>
לבחור את מין החוקר.

<יפעת שאשא ביטון (כולנו):>
לבחור את מין החוקר.

<מיכל רוזין (מרצ):>
חוקר או חוקרת. זה חשוב מאוד.

<ליאת קליין:>
הנערה מגיע לספר. בשביל שהיא באה לספר את הסיפור, שתהיה שם חוקרת. התיקון עבר די בקלות ובתמיכה רחבה של המליאה. העבירה הזאת, שאנחנו מדברים עליה, שהיא במהות שלה עבירת מין לכל דבר ועניין, היא על הרצף של עבירות המין, המאפיינים הם דומים, הקשיים שנתקלים – היא דומה, והיום העבירה הזאת, שאנחנו מדברים עליה, היא לא חלק מעבירות המין שזוכים לה, לדבר הזה.

יש עוד כמה דברים שזוכים, שזו באמת הזכות להביע עמדה לגבי הסדר טיעון בפני פרקליט מחוז, יכולת הבעת עמדה בוועדת השחרורים והאיסור לחקור על עבר מיני. זה ארבעת הזכויות המרכזיות של      - - -    
<קריאה:>
- - -

<ליאת קליין:>
כן, אבל זה כל הזכויות האחרות.

החידוש המיוחד בלהיות בתוך הקבוצה הזאת של עבירות המין רלוונטיות מאוד גם לסוג הזה של העבירות. לדעתי, בטעות זה לא נמצא היום בתוך הדבר הזה.
אנחנו ביקשנו שאם כבר מתקנים את הסעיף הזה ושמים את העבירה הזאת בתוך החומרה המתאימה לה ובתוך סל העבירות, אם אפשר לעשות תיקון עקיף לחוק זכויות נפגעי עבירה ולהוסיף לתוך העבירות שמנויות כעבירות מין גם את האיסור הזה. אנחנו פנינו ואני חושבת שזה נכון. אין שום סיבה לעשות תיקון חקיקה נפרד לדבר הקטן הזה. זה נכון בתוך התיקון הזה.

<מיכל רוזין (מרצ):>
מה אומרות?

<היו"ר ניסן סלומינסקי:>
עוד פעם: אני חוזר למה שפתחתי בו, כי אולי זה שמפריע לי. הרי יש כאן חפיפה מוחלטת בין שתי עבירות שקיימות.

<ליאת קליין:>
לא, לא בהכרח.

<היו"ר ניסן סלומינסקי:>
כלומר, אז אם את אומרת שזה קיים, כל מה שאת אמרת קיים לגבי עבירת מין רגילה, נכון? עם קטין.
<מיכל רוזין (מרצ):>
לא לגבי - - -

<היו"ר ניסן סלומינסקי:>
לא. עם קטין. אבל אין העבירה הזו של זנות אם לא התקיימו גם יחסי מין.

<ליאת קליין:>
לא. נערה בת 16. היא נערה בת 16.

<נועה ברודסקי לוי:>
- - -

<היו"ר ניסן סלומינסקי:>
נדמה לי שיש כאן כבר את כל המערכת הזאת. כלומר, מה שאני מנסה להגיד - - - באים כאחד. כלומר, את לא יכולה לעבור על עבירה אחת בלי שאת עוברת על השנייה.

<נועה ברודסקי לוי:>
לא, אבל - - -

<ליאת קליין:>
לא, זה לא. אין חפיפה מלאה. לא, אין חפיפה מלאה.

<נעה לוזנר:>
אם נעשה מעשה מגונה בקטין בין הגילאים 14 עד 18, אז זה לא נחשב בהכרח עבירת מין. ולכן יש משמעות לזה שיש את העבירה של צריכת זנות - - -

<היו"ר ניסן סלומינסקי:>
אבל זה נחשב כעבירה של מעשה מגונה. זה נחשב, לא?

<נעה לוזנר:>
לא. לא.

<נועה ברודסקי לוי:>
עוד פעם: אם יש הסכמה, בכפוף כמובן לכך שיש הסכמה. מעל גיל 14, וזה מעשה מגונה, אז זה לא עבירת מין.

<היו"ר ניסן סלומינסקי:>
אם יש הסכמה. הבנתי.

<נועה ברודסקי לוי:>
ומעל גיל 16: בין הגילאים 16 ל-18 – אם אין יחסי תלות ומרות ויש הסכמה - - - זה לא עבירה      - - - 

<היו"ר ניסן סלומינסקי:>
זאת אומרת, את אומרת במידה ויש הסכמה, אז העבירה הראשונה לא קיימת, ורק תהיה קיימת עבירת הזנות.

<נועה ברודסקי לוי:>
לא. תלוי. עוד פעם: זה תלוי בגיל. מאוד תלוי בגיל. עד גיל 14 זה בכל מקרה עבירה.

<קריאות:>
- - -

<היו"ר ניסן סלומינסקי:>
כן. הבנתי. ואז יש את ההבדל. 

<נעה לוזנר:>
שני מקרים: מעשה מגונה בין גילאי 14 ל-18 ובעילה אסורה - -

<נועה ברודסקי לוי:>
מעל 16.

<נעה לוזנר:>
- - בהסכמה בין 16 ל-18. זה שני המקרים שזה יהיה רק עד צריכת - - -
<היו"ר ניסן סלומינסקי:>
זאת אומרת, עד גיל 14 באמת זה תמיד חייב להיות ביחד, אבל מפה זה יכול להיות גם בנפרד.

<נעה לוזנר:>
נכון.

<נועה ברודסקי לוי:>
ובין 14 ל-16 גם יחסים זה גם עבירה מעל 16.

<יפעת רווה:>
גיל 17 זה ההבדל, נגיד.

<היו"ר ניסן סלומינסקי:>
כן, כן.

ועכשיו את רוצה שנוסיף את כל אותם דברים גם - - -

<ליאת קליין:>
תיקון עקיף לחוק זכויות נפגעי עבירה. להגיד שהעבירה הזאת, דינה כדין עבירות מין.

<נועה ברודסקי לוי:>
את העבירה הזאת לרשימת העבירות - - - חוק זכויות נפגעי עבירה.

<יפעת שאשא ביטון (כולנו):>
- - -

<היו"ר ניסן סלומינסקי:>
יש איזו סיבה שזה לא יקרה?
<נעה לוזנר:>
אז אנחנו באמת, כמו שעורכת הדין ליאת קליין אמרה, דיברנו אתמול, וב-24 השעות האחרונות בדקנו את זה, גם יחד עם הפרקליטות, ואנחנו חושבים שזה תיקון שהוא ראוי. שאפשר בהחלט לעשות אותו. ואני חושבת שהמשטרה רוצה להתייחס רק לעניין הזה.

<היו"ר ניסן סלומינסקי:>
בסדר. אוקיי. רק את שמך.

<ליאת לב:>
שמי ליאת לב, ואני היועצת המשפטית של מחלקת הנוער במשטרת ישראל

אני כאן שליחה של מדור נפגעי עבירה, שביקש ממני להעלות את הנושא, כי הם לא קיבלו את זה כמצע לדיון והם לא דנו בכלל ההיבטים. הם ביקשו להגיב על זה במועד אחר ולשיקול דעתו של         היושב-ראש.

<היו"ר ניסן סלומינסקי:>
לא הבנתי.

<מיכל רוזין (מרצ):>
מה הקושי?

<היו"ר ניסן סלומינסקי:>
הבקשה היא שלא נדון? לא נצביע על זה היום?

<ליאת לב:>
על התיקון הנוסף של חוק זכויות נפגעי עבירה, כי זה לא היה כמצע לדיון והם לא בדקו את כל ההיבטים.

<יפעת שאשא ביטון (כולנו):>
מה ההיבטים – של בחירת מין החוקר או החוקרת?

<ליאת לב:>
כן.

<מיכל רוזין (מרצ):>
כן, כן. את מגבילה אותם כי אין להם מספיק חוקרות.
<ליאת קליין:>
שאר הדברים זה זכויות פרקליטות, זה לא קשור למשטרה. רק מין החוקר. שאר הדברים זה פרקליטות.
<ליאת לב:>
אז אני רק מציינת את זה במעמד הזה.

<היו"ר ניסן סלומינסקי:>
אתם מדברים רק על הנושא של העדת הקטין.

<ליאת לב:>
כן.

<מיכל רוזין (מרצ):>
חוקר או חוקרת, והמשטרה לא רוצה להתחייב.

<היו"ר ניסן סלומינסקי:>
לא. לא, לא, לא על זה. לא. רגע. לא. הם מדברים על החלק השני.

<נועה ברודסקי לוי:>
אנחנו מדברים עכשיו - - -

<קריאה:>
- - - אומרת את זה.

<נועה ברודסקי לוי:>
לא, הם מדברים על החלק שעכשיו עורכת הדין ליאת קליין העלתה.

<היו"ר ניסן סלומינסקי:>
מה שאתם מבקשים זה על החלק השני, על החלק השני של החוק, או על מה שעורכת הדין ליאת קליין אמרה?
<מיכל רוזין (מרצ):>
לא. מה שעורכת הדין ליאת קליין דרשה.

<ליאת לב:>
מה שעורכת הדין ליאת קליין ביקשה. את האפשרות באמת לבדוק את זה קצת יותר ולהסכים אולי, אבל פשוט לקרוא את זה קצת יותר לעומק.

<היו"ר ניסן סלומינסקי:>
הבנתי הבנתי. אוקיי. בסדר.

<ליאת קליין:>
רק אפשר להזכיר - - - של המשטרה, - - - שהתיקון - - - לחוקר, ממילא נקבעה לו תחולה הדרגתית - - -

<היו"ר ניסן סלומינסקי:>
עורכת הדין סוזי עוזסיני ארניה. 

<סוזי עוזסיני ארניה:>
עורכת הדין סוזי עוזסיני ארניה, לשכת עורכי הדין, יושבת ראש ועדת חקיקה.

אנחנו העברנו את העמדה שלנו. אנחנו חושבים שהצעת החוק הזאת היא מאוד ראויה, נכונה, בכל ההיבטים המשפטיים וגם החברתיים. אנחנו לא מאמצים את הדעה שנשמעה בקרב חוגים מסוימים של עורכי הדין שדווקא החמרת הענישה לא תבוא ותפתור את בעיית הרצידיביזם. אנחנו לא סבורים כך. אנחנו חושבים שיש פה מסר מאוד ברור, גם חברתית, וזה נכון משפטית, ולכן אנחנו מצטרפים.

אני גם חושבת שהדברים שחבר הכנסת מיכל רוזין אמרה הם מאוד ראויים ונכונים. אנחנו גם ציינו את זה בנייר העמדה לעניין הקצאת המשאבים, כי הכול הוא הרי מערך כולל, שצריך להסתכל על הכול יחד. אנחנו כן סבורים שיש להגביר את העניין של המודעות, גם בחינוך ובפרסום ובהיבטים של, כבר מגיל צעיר ביותר. בין אם זה שלטי חוצות או טלוויזיה וכולי. הדברים האלה גם, כמובן, מקבלים ביטוי בוועדה של חברת הכנסת יפעת שאשא-ביטון, ואנחנו יודעים שיש לכך במה.

ובנוגע למה שעורכת הדין ליאת קליין אמרה, אנחנו גם חושבים שזה מאוד ראוי ונכון משפטית. אנחנו מצטרפים - - - גם להיבט הזה.

<היו"ר ניסן סלומינסקי:>
טוב. אוקיי.
אז אם כך, אז אנחנו נעשה. אנחנו נמזג את הצעת החוק הפרטית להצעת החוק הממשלתית. זה דבר אחד. ואחר כך נטפל בהצבעה על עצם החוק. ולדברים ששתי הליאתיות אמרו – נמצא את הפתרון עוד דקה.

אז קודם כל, למיזוג. אני מציע שנמזג את הצעת החוק הפרטית של חברת הכנסת יפעת         שאשא-ביטון עם הצעת החוק הממשלתית. מי בעד, ירים את ידו.            
הצבעה
בעד – 3
נגד – אין

נמנעים – אין

הבקשה למיזוג הצעת חוק העונשין (תיקון – החמרת הענישה לגבי קבלת שירותי זנות מקטין) התשע"ו-2016 (פ/2548/20) עם הצעת חוק העונשין (תיקון מס' 129), התשע"ו-2016 (מ/1079), נתקבלה.

<היו"ר ניסן סלומינסקי:>
פה אחד. אושר.

<מיכל רוזין (מרצ):>
רק אולי נשמע את תגובת משרד המשפטים, כי נראה לי - - -

<היו"ר ניסן סלומינסקי:>
למה?

<מיכל רוזין (מרצ):>
למה שליאת העלתה עכשיו.

<היו"ר ניסן סלומינסקי:>
רגע. הם אמרו שהם מסכימים.
<נועה ברודסקי לוי:>
- - -

<קריאות:>
- - -

<מיכל רוזין (מרצ):>
אוקיי.

<היו"ר ניסן סלומינסקי:>
היא אמרה שהם מסכימים. רק המשטרה ביקשה.

<בוסנה מהרט דסה:>
אני מהלשכה המשפטית במשרד לביטחון הפנים.

אני רק רוצה להצטרף לבקשה של רב פקד ליאת לב. הבקשה שלה – איגוד נפגעי עבירה – הגיעה לפתחנו רק בדיון הזה. 

<נעה לוזנר:>
נכון.

<בוסנה מהרט דסה:>
אנחנו רוצים שהגורמים המקצועיים יבחנו את כל ההשלכות. אז נבקש שתיקחו את זה בחשבון.

<היו"ר ניסן סלומינסקי:>
בסדר, הבנתי. אוקיי.

אז בואו נעשה כך. אנחנו נאשר את הצעת החוק. אנחנו גם נאשר את הבקשה של עורכת הדין ליאת קליין. וברשותכם, אני אגיש על זה רביזיה, כך שיהיה לכם זמן לבדוק.

<מיכל רוזין (מרצ):>
מצוין.

<היו"ר ניסן סלומינסקי:>
והיה ותחליטו שזה לא טוב, אז ברביזיה אני פותח את זה מחדש ומוריד את זה או לא. נקיים דיון. והיה ותגידו לי: זה בסדר, אז אני מסיר את הרביזיה.

<קריאה:>
אוקיי.

<היו"ר ניסן סלומינסקי:>
בסדר?

<נועה ברודסקי לוי:>
צריך להקריא.

<היו"ר ניסן סלומינסקי:>
אוקיי. אז תקריאי את זה.

<נועה ברודסקי לוי:>
הצעת חוק העונשין (תיקון מס' 129), התשע"ו-2016.
תיקון סעיף 203ג –  1. בחוק העונשין, התשל"ז-1977, בסעיף 203ג, במקום "שלוש" יבוא "חמש".
תיקון חוק לתיקון סדרי הדין (חקירת עדים) – 2. בחוק לתיקון סדרי הדין (חקירת עדים), התשי"ח-1957, בתוספת, בפרט (א), אחרי "203ב" יבוא "203ג".
ואז נוסיף גם בחוק זכויות נפגעי עבירה, נוסיף לתוספת הראשונה, לפרט 2, את סעיף 203ג. 

ואפשר להצביע בכפוף גם לכך שהמיזוג יאושר בוועדת הכנסת.

<היו"ר ניסן סלומינסקי:>
הוספת את מה - - -?

<נועה ברודסקי לוי:>
כן, כן. הוספתי. 

<היו"ר ניסן סלומינסקי:>
כן. אוקיי. 

אז רבותיי, אני חוזר עוד פעם על הפרוצדורה. אנחנו מצביעים. עכשיו יש חוק אחד, כי מיזגנו.
<נועה ברודסקי לוי:>
והמיזוג הולך. צריך אישור ועדת הכנסת.

<היו"ר ניסן סלומינסקי:>
והחוק עצמו כולל את שני החלקים.

<נעה לוזנר:>
רגע. היועצת המשפטית נועה ברודסקי לוי, רק לוודא: את סעיף 203ג בחוק זכויות נפגעי עבירה, הוספת רק לעבירת מין ואלימות או גם לעבירת מין ואלימות חמורה?
<נועה ברודסקי לוי:>
בעיקרון, בעבירת מין ואלימות חמורה הם לוקחים את כל פרט 2, איפה - - - סעיף 203ב. השאלה   - - -
<נעה לוזנר:>
נכון. אז הכוונה מבחינתכם - - -

<נועה ברודסקי לוי:>
שגם וגם.

<נעה לוזנר:>
זאת אומרת, אנחנו חושבים שזה צריך להיות גם וגם.

<נועה ברודסקי לוי:>
כן. אז אני אבהיר. נבהיר את זה אם יש צורך על זה. האמת שברגע שהוספנו את זה לפרט 2, אז זה מופיע גם בעבירת מין ואלימות חמורה. אבל אני - - - צורך להבהיר את זה.

<נעה לוזנר:>
בדיוק. נכון. אני רק רוצה לוודא שאנחנו עושים את זה - - -
<היו"ר ניסן סלומינסקי:>
טוב. אז רבותיי, אז אני חוזר: אנחנו מצביעים עכשיו על החוק המשולב – שני הסעיפים פלוס התוספת של עורכת הדין ליאת קליין.
<מיכל רוזין (מרצ):>
אתה מגיש על זה רביזיה.

<היו"ר ניסן סלומינסקי:>
אחרי שנצביע, רק אני אגיש רביזיה, כדי לתת למשטרה ולמשרד לביטחון הפנים את האפשרות לבדוק וכולי. ובהתאם לזה נראה איך "לשחק" עם הרביזיה.

אוקיי. אז מי בעד הצעת החוק?
<נועה ברודסקי לוי:>
וזה בכפוף כמובן לאישור של ועדת הכנסת למיזוג.

<היו"ר ניסן סלומינסקי:>
כן. כמובן. מי בעד הצעת החוק ירים את ידו.

הצבעה
בעד – 4
נגד – אין

נמנעים – אין

הצעת חוק העונשין (תיקון מס' 129), התשע"ו-2016 (מ/1079), נתקבלה.

<היו"ר ניסן סלומינסקי:>
אוקיי. אז זה אושר ואני מגיש רביזיה. בסדר. בינתיים הישיבה נעולה.

<יפעת שאשא ביטון (כולנו):>
מצוין.

<מיכל רוזין (מרצ):>
- - - כל הכבוד.

<היו"ר ניסן סלומינסקי:>
אתם תחזרו אליי תוך – כמה זמן אתם צריכים? תוך כמה זמן אתם יכולים לתת לי תשובה, רב פקד ליאת לב?
<ליאת לב:>
אני מאמינה ששבוע.

<היו"ר ניסן סלומינסקי:>
שבוע. אוקיי. אז תוך שבוע תחזרו אליי. במידה והכול בסדר, אני מוריד את הרביזיה והחוק קיים. במידה ולא, אז דרך הרביזיה אני יכול לפתוח ולקיים על זה דיון או שאני אקבל את עמדתכם ונוריד את החלק השלישי או שנחלוק עליכם ונשאיר את החלק השלישי. אבל לפחות אני נותן את ההזדמנות. בסדר?

אז הגשתי רביזיה. תודה רבה לכולם. הישיבה נעולה, ותודה רבה באמת לכולם. 

<הישיבה ננעלה בשעה 13:37.>

